Afkondigings 2 November - NG Kerk Somerset-Wes
Afkondigings 2 November
admin1Afkondigings31/10/2019	Leave a comment0
Baie welkom in vanoggend se erediens. Ons nader stadigaan die einde van Koninkrykstyd en die kerk-jaarkalender voordat Adventstyd weer aan die einde van November begin. Vandag fokus ons dus steeds op die kerk se roeping in hierdie wêreld. Mag die Here ons dan help om aan die hand van ons leesroosterteks uit 2 Tessalonisense 1 te hoor hoe Hy ons wil inspireer om vanuit ‘n ander werklikheid te leef. Kom ons laat Hom toe om ons denke te vernuwe om lewensverandering by ons te bewerkstellig wat ook die omgewing kan verander.
Daar vind vanoggend ‘n gesinserediens en kategese afsluiting, gelyklopend met die loferediens, in die kerksaal plaas om 09:00.
Tydens ons heerlike informele kuier rondom die Woord vanaand, bespreek ons die leesroosterteks van die dag uit 2 Tessalonisense 1 in groter diepte en vra ons hoe ons dit praktyk in ons lewens kan maak. Almal is welkom om die geleentheid met ons te kom meemaak.
Martie vd Merwe, behandeling
Almal wat wil deel wees van die Kerssangdienskerkkoor wat op 24 November om 19:00 optree, word hartlik uitgenooi om na afloop van die erediens by die orrel bymekaar te kom om te oefen. Oefeninge is ook op 10 November en 17 November vir ‘n UUR na afloop van die erediens. (Ongeveer 10:00 tot 11:00).
NAAM VIR NUWE SYSAAL
‘n Komitee bestaande uit: Mnr Kotie Conradie en Mevv Lettie vd Westhuizen, Regina Swanevelder en Josephine de Leeuw den Bouter het die opdrag ontvang om drie name te identifiseer as moontlike name vir die nuwe sysaal, met motiverings waarom hulle op hierdie drie name besluit het. Die drie name is toe na die Bestuursgroep verwys en die Bestuursgroep het dit goed gedink om aan die gemeente die geleentheid te bied om ‘n naam vir die nuwe sysaal te kies. Die drie name is soos volg:
KOSMOS (Veelsydigheid, as gedink word aan kosmos-blomme, is ons net ‘n kolletjie in die kosmos)
ELIM (Volop blydskap en vreugde)
EDEN (Paradys, versamelpunt – alles wat mooi is bymekaar)
Die proses: Whatsapp/sms net die NAAM wat jy kies na 083 272 1745, voor of op 8/11/2019.
PROJEK 2019 – FONDSINSAMELING
Noudat al Projek 2019 se FEESJAAR funksies afgehandel is, wil ek eerstens BAIE dankie sê aan almal wat die Bybelse ete bygewoon het, vir bydraes en harde werk. Baie dankie ook aan die groot hoeveelheid persone wat Bybelse klere aangetrek het. Dit was ‘n mooi gesig.
BAIE dankie liewe gemeente dat julle vanuit die staanspoor ons so getrou met Projek 2019 ondersteun het, bydraes gegee het en ten alle tye bereid was om te help as daar hulp nodig was, veral met ons Feesjaar vanjaar, waar daar so baie take was om te verrig (die fotograwe, dié verantwoordelik vir die media, hulp by die verskeie funksies (te veel om op te noem)).
BAIE dankie aan die Komiteelede van Dienende Hande onder leiding van Cecile van der Poel dat julle ons bygestaan het met die talle funksies van die Feesjaar. Sonder julle sou ons nie die mas kon opkom nie. Baie dankie vir baie ure van harde werk. Baie dankie ook aan Celda en Charlotte wat ons ook vir die Feesjaar kon koöpteer by Projek 2019. Julle idees was vernuwend en verfrissend. Die wonderlike spangees wat onder hierdie groot groep (Diendende Hande- en Projek 2019-komitees) geheers het, was verblydend om te sien.
BAIE dankie aan Basil & Cecilia Bain en Fred van der Merwe wat sedert 2015 met die aanvang van Projek 2019 nog steeds betrokke is. Dankie vir soveel jare se ondersteuning, harde werk, lekker samewerking en bydraes. Julle is voorwaar getroue en lojale komiteelede.
BAIE dankie aan Liesle en Braam vir al die jare se vriendelike hulp en bystand. Dankie vir die ekstra myle wat julle altyd gestap het (en dit altyd met ‘n glimlag!). Dankie ook aan Philemon en Sharon.
BAIE dankie aan ds Johan vir bystand en leiding en die gewilligheid om altyd met die funksies die leiding te neem. Dit was so ‘n groot gerusstelling as jy aan stuur van sake was. Dankie vir die humor wat ons ook by tye kon deel.
BAIE dankie vir die inkomste wat Projek 2019 ontvang het, gegeneer deur die feesjaarkonserte wat in die kerk aangebied is o.l.v. Babette.
BAIE dankie ook aan die wykslede van Blok 8 Wyk 8. Sedert 2015 het hulle getrou pannekoek gebak om ‘n bydrae tot Projek 2019 te maak. Hulle het hierdie projek ook nou afgesluit en het die mooi bedrag van R40 400 ingesamel. “Waar daar ‘n wil is, is daar ‘n weg”. Dankie vir julle harde werk en opoffering en vrolike spangees waarmee julle alles verrig het.
Gedurende die 5 jaar van betrokkenheid by Projek 2019 was daar kosbare oomblikke wat altyd gekoester sal word.
Aan HOM al die eer.
Projekkoördineerder: Projek 2019 (Fondsinsameling)
KERSMARK: 22 – 30 November 2019
Kontak bogenoemde persone asb. indien jy kan help en/of vul jou naam in op die Kersmark diensbeurtroosters wat Sondae in die hoofportaal en gedurende die week by die kerkkantoor beskikbaar sal wees.